CELEX: 32008L0041
Language: ro
Date: 2008-03-31 00:00:00
Title: Directiva 2008/41/CE a Comisiei din 31 martie 2008 de modificare a Directivei 91/414/CEE a Consiliului în vederea înscrierii substanței active cloridazon (Text cu relevanță pentru SEE)

1.4.2008   
            
            
               RO
            
            
               Jurnalul Oficial al Uniunii Europene
            
            
               L 89/12
            
         
      DIRECTIVA 2008/41/CE A COMISIEI
   
   din 31 martie 2008
   de modificare a Directivei 91/414/CEE a Consiliului în vederea înscrierii substanței active cloridazon
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:
   
               (1)
            
            
               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a fazei a treia a programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Această listă include cloridazonul.
            
         
               (2)
            
            
               Efectele cloridazonului asupra sănătății umane și asupra mediului pentru utilizările propuse de notificator au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 1490/2002. În plus, regulamentele respective desemnează statele membre raportoare care trebuie să înainteze rapoartele de evaluare și recomandările relevante către Autoritatea Europeană pentru Siguranța Alimentară (AESA), în conformitate cu articolul 10 alineatul (1) din Regulamentul (CE) nr. 1490/2002. În ceea ce privește cloridazonul, statul membru raportor a fost Germania și toate informațiile relevante au fost prezentate la 16 martie 2005.
            
         
               (3)
            
            
               Raportul de evaluare a fost revizuit de statele membre și de AESA și a fost prezentat Comisiei la 27 iulie 2007 sub forma Raportului științific AESA pentru cloridazon (4). Acest raport de evaluare a fost revizuit de către statele membre și Comisie în cadrul Comitetului permanent pentru lanțul alimentar și sănătatea animală și a fost finalizat la 4 decembrie 2007 sub forma raportului de revizuire a cloridazonului de către Comisie.
            
         
               (4)
            
            
               Diferitele examinări efectuate au arătat că produsele de protecție a plantelor care conțin cloridazon pot îndeplini, în mod general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de revizuire al Comisiei. Prin urmare, este necesar să se înscrie cloridazonul în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă vor putea fi eliberate în conformitate cu dispozițiile directivei respective.
            
         
               (5)
            
            
               Înaintea includerii unei substanțe active în anexa I, trebuie să se acorde un termen rezonabil pentru a permite statelor membre și părților interesate să se pregătească pentru îndeplinirea noilor cerințe care vor rezulta în urma includerii.
            
         
               (6)
            
            
               Fără a aduce atingere obligațiilor prevăzute în Directiva 91/414/CEE ca urmare a înscrierii unei substanțe active în anexa I, statele membre trebuie să dispună de un termen de șase luni după înscriere pentru a revizui autorizațiile existente pentru produsele de protecție a plantelor care conțin cloridazon, pentru a garanta respectarea dispozițiilor Directivei 91/414/CEE, în special a articolului 13 și a condițiilor relevante prevăzute în anexa I. Statele membre trebuie să modifice, să înlocuiască sau să retragă, după caz, autorizațiile existente, în conformitate cu prevederile Directivei 91/414/CEE. Prin derogare de la termenul menționat anterior, este necesar să se prevadă un termen mai lung pentru prezentarea și evaluarea dosarului complet, întocmit conform anexei III, în cazul fiecărui produs de protecție a plantelor, pentru fiecare utilizare preconizată, în conformitate cu principiile uniforme prevăzute în Directiva 91/414/CEE.
            
         
               (7)
            
            
               Experiența dobândită din înscrierile precedente în anexa I la Directiva 91/414/CEE ale substanțelor active evaluate în conformitate cu Regulamentul (CEE) nr. 3600/92 al Comisiei (5) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Pentru a evita dificultăți suplimentare, este necesar să se precizeze obligațiile statelor membre, în special aceea de a verifica dacă titularul unei autorizații poate demonstra că are acces la un dosar care îndeplinește cerințele din anexa II la directiva menționată. Cu toate acestea, această clarificare nu impune nicio nouă obligație statelor membre sau titularilor de autorizații în raport cu directivele adoptate până în prezent pentru modificarea anexei I.
            
         
               (8)
            
            
               Prin urmare, este necesar ca Directiva 91/414/CEE să fie modificată în consecință.
            
         
               (9)
            
            
               Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre adoptă și publică, până la 30 iunie 2009, actele normative și actele administrative necesare pentru a se conforma prezentei directive. Statele membre informează de îndată Comisia cu privire la conținutul acestor acte și la tabelul de corespondență între aceste dispoziții și prezenta directivă.
   Statele membre aplică aceste dispoziții de la 1 iulie 2009.
   Atunci când statele membre adoptă aceste dispoziții, acestea cuprind o trimitere la prezenta directivă sau sunt însoțite de o astfel de trimitere la data publicării oficiale. Statele membre stabilesc modalitatea de efectuare a acestei trimiteri.
   Articolul 3
   (1)   După caz, statele membre modifică sau retrag, până la 30 iunie 2009, în conformitate cu Directiva 91/414/CEE, autorizațiile existente pentru produse de protecție a plantelor care conțin cloridazon ca substanță activă.
   Până la această dată, acestea trebuie să verifice, în particular, dacă sunt îndeplinite condițiile din anexa I la prezenta directivă cu privire la cloridazon, cu excepția celor identificate în partea B a tabelului cuprinzând respectiva substanță activă, precum și dacă titularul autorizației are un dosar sau are acces la un dosar care respectă cerințele din anexa II la directiva respectivă, în conformitate cu prevederile articolului 13 din directivă.
   (2)   Prin derogare de la alineatul (1), pentru fiecare produs de protecție a plantelor autorizat care conține cloridazon fie ca substanță activă unică, fie ca una dintre substanțele active cuprinse în anexa I la Directiva 91/414/CEE până la 31 decembrie 2008 cel târziu, statele membre trebuie să evalueze din nou produsul în conformitate cu principiile unitare prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la respectiva directivă și luând în considerare partea B a tabelului cuprinzând date din anexa I la respectiva directivă cu privire la cloridazon. În funcție de această evaluare, statele membre stabilesc dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma acestei proceduri, statele membre:
   
               (a)
            
            
               în cazul unui produs care conține cloridazon ca substanță activă unică, după caz, modifică sau retrag autorizația până la 31 decembrie 2012 cel târziu; sau
            
         
               (b)
            
            
               în cazul unui produs care conține cloridazon ca una dintre substanțele active, după caz, modifică sau retrag autorizația până la 31 decembrie 2012 sau până la data stabilită pentru o modificare sau retragere în acest sens în directiva sau directivele care au adăugat substanța sau substanțele relevante în cauză în anexa I la Directiva 91/414/CEE, oricare dintre acestea este mai recentă.
            
         Articolul 4
   Prezenta directivă intră în vigoare la 1 ianuarie 2009.
   Articolul 5
   Prezenta directivă se adresează statelor membre.
   
      Adoptată la Bruxelles, 31 martie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 230, 19.8.1991, p. 1. Directivă modificată ultima dată prin Directiva 2008/40/CE a Comisiei (JO L 87, 29.3.2008, p. 5).
   
      (2)  JO L 55, 29.2.2000, p. 25. Regulament modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).
   
      (3)  JO L 224, 21.8.2002, p. 23. Regulament modificat ultima dată prin Regulamentul (CE) nr. 1095/2007 (JO L 246, 21.9.2007, p. 19).
   
      (4)  EFSA Scientific Report (2007) 108, 1-82, Conclusion regarding the peer review of the pesticide risk assessment of the active substance chloridazon (finalizat la 27 iulie 2007, versiunea din 31 iulie 2007).
   
      (5)  JO L 366, 15.12.1992, p. 10. Regulament modificat ultima dată prin Regulamentul (CE) nr. 2266/2000 (JO L 259, 13.10.2000, p. 27).
   
      ANEXĂ
      Următoarea rubrică se adaugă la sfârșitul tabelului din anexa I la Directiva 91/414/CEE:
      
         
                     Nr.
                  
                  
                     Denumire comună, Numere de identificare
                  
                  
                     Denumire IUPAC
                  
                  
                     Puritate (1)
                     
                  
                  
                     Data intrării în vigoare
                  
                  
                     Data expirării includerii
                  
                  
                     Dispoziții specifice
                  
               
                     „191
                  
                  
                     Cloridazon
                     Nr. CAS 1698-60-8
                     Nr. CIPAC 111
                  
                  
                     5-amino-4-chloro-2-phenylpyridazin-3(2H)-one
                  
                  
                     920 g/kg
                     Impuritatea 4-amino-5-cloro-izomer, rezultată din procesul de fabricație, poate constitui o problemă toxicologică, iar nivelul maxim al acesteia nu poate depăși 60 g/kg
                  
                  
                     1 ianuarie 2009
                  
                  
                     31 decembrie 2018
                  
                  
                     PARTEA A
                     Pot fi autorizate doar utilizări ca erbicid, cu o aplicare de maximum 2,6 kg/ha o dată la trei ani pe același teren.
                     PARTEA B
                     Pentru punerea în aplicare a principiilor uniforme prevăzute în anexa VI, se va ține seama de concluziile raportului de examinare privind cloridazonul, în special apendicele I și II, în versiunea definitivă elaborată de Comitetul permanent pentru lanțul alimentar și sănătatea animală din 4 decembrie 2007.
                     Cu ocazia acestei evaluări generale, statele membre trebuie să acorde o atenție deosebită:
                     
                                 —
                              
                              
                                 siguranței operatorului și să se asigure că în condițiile de utilizare este prevăzută folosirea de echipamente de protecție personală corespunzătoare;
                              
                           
                                 —
                              
                              
                                 protejarea organismelor acvatice;
                              
                           
                                 —
                              
                              
                                 protejarea apei subterane, în cazurile în care această substanță activă este utilizată în regiuni vulnerabile din punct de vedere al solului și/sau al condițiilor climatice.
                              
                           Condițiile de autorizare trebuie să cuprindă măsuri de reducere a riscurilor și, după caz, trebuie demarate programe de monitorizare destinate să verifice o potențială contaminare a apelor subterane cu metaboliți B și B1, în zonele vulnerabile.”
                  
               
      
         (1)  Mai multe detalii privind identitatea și specificațiile substanței active sunt oferite în raportul de analiză.